भइल अइसन कि भोजपुरिया स्वाभिमान सम्मेलन के अगिला दिने जय भोजपुरी परिवार के एगो जागरुक सदस्य शरत निखिल आरा में अपना परिवार के कुछ लोगन अउर मित्रन का संगे बइठ के भोजपुरी से अश्लीलता हटाये के विषय पर बातचीत करत रहलन, तले बगल में ही एगो बारात में डीजे आइल रहे, जवना में अश्लील गाना बाजे लागल। ई लोग ओहिजा जाके डीजे वाला से बात कइल, अउर उनका से अश्लील गाना ना बजाये के निहोरा कइल, लेकिन ऊ ना मनले।
"अश्लील गाना सुनला के बाद हमनी का ओह लोगन के पहिले निहोरा कइनी जा, समझवनी जा, एकर प्रभाव के बारे में बतवनी जा, आ जब ना मानल लोग, त जवन ऊ लोग चाहत रहे, उहे कइनी जा," शरत निखिल भोजपुरिया डॉट कॉम से खास बातचीत में कहलन। ओकरा बाद जवन भइल, ओकर शायद केहु कल्पना भी ना कइले होई। अश्लील गीतन से नाराज होके शरत निखिल, संजय प्रताप सिंह, बिजेन्द्र सिंह, मोंटू, संचित सिंह, अमित कुमार अउर 8-10 लोग मिल के डीजे उठा के बिग दिहल, अउर ओकरा बाकी साजो-सामान के साथ भी तोड-फोड कइल गइल। आरा जिला के नवादा थाना के अंतर्गत भइल एह घटना के बाद डीजे वाला लोग के हालत अइसन भइल कि का कहल जाव। बाद में कुछ पुरनिया लोग बीच-बचाव कइल, अउर ओकरा बाद ओह बारात में खाली साफ-सुथरा गाना ही बजावल गइल।
जमशेदपुर में कल्पना के विरोध अउर बहिस्कार के बाद, जवना तरह से लोग जीरादेई में अश्लीलता के खिलाफ आवाज बुलंद कइल, अउर ओकरा बाद भइल आरा के ई घटना बतावता कि अश्लीलता के खिलाफ ई लडाई अब ऑनलाइन से निकल के जमीनी स्तर पर पहुँच चुकल बिया, अउर भोजपुरिया समाज के नवहा लोगन में ई कलंक धो देवे के जज्बा साफ लउकता। भोजपुरी गीत-संगीत से अश्लीलता हटाये के एह प्रयास के भोजपुरिया डॉट कॉम समर्थन करता।
bho_Deva bho_Deva bho_Deva